અમેરિકા સામે બાંથ ભીડવા યુરોપ અને ચીન ભેગા થઇને નવી સ્ટ્રેટેજી ઘડી રહ્યા હોવાના અહેવાલોની પાછળ વૈશ્વિક શેરબજારમાં નરમાઇ જોવાતાં તેનો રેલો ભારતીય શેરબજાર સુધી આવ્યો હતો. આગામી દિવસોમાં આખલાઓની લડાઈમાં ભારત જેવા ઇમર્જીંગ દેશો અડફેટે આવી જવાની ભિતી વ્યકત કરાતી હતી. યુરોપ દ્વારા અમેરિકાની હાર્લિ ડેવિડસન બાઇક પર ટેરિફ વધારવામાં આવી હોવાના રિપોર્ટ મળતા હતા. વૈશ્વિક ટ્રેડ વોરમાં કરન્સી પર પણ અસર થવાની દહેશત વ્યકત કરાતી હતી અને તેને કારણે ડોલર સામે રૂપિયો 30 પૈસા જેવો ઘટીને ફરીથી 68ની નીચે ગબડ્યો હતો. આ સપ્તાહમાં જુન ડેરિવેટિવ્ઝ કોન્ટ્રાક્ટ પૂરો થતો હોવાથી નબળા તેજીવાળા છૂટા થતાં તેની પણ અસર વર્તાઈ હતી. દેશમાં ચોમાસું આગળ વધવાના રિપોર્ટ છતાં તે કારણ ડિસ્કાઉન્ટ થઈ ગયું હતું.